

**Poročilo o usklajevanju predloga zbiranja podatkov in povezovanja baz podatkov o obremenjevanju voda za namen izdelave ekonomskih analiz (ukrep 5ED, PU NUV)**

PROGRAMSKI SKLOP:

I STROKOVNA PODPORA MINISTRSTVU ZA KMETIJSTVO IN OKOLJE NA PODROČJU SKUPNE EU POLITIKE DO VODA

PROJEKT:

I/1 PRIPRAVA IN ZAGOTOVITEV STROKOVNIH PODLAG ZA IZVAJANJE VODNE DIREKTIVE

Naloga:

I/1/1/1.4 Ekonomske analize

Nosilec naloge:

**Špela Petelin, univ. dipl. inž. grad.**

Ljubljana, december 2012

|  |  |
| --- | --- |
| NASLOV NALOGE: | POROČILO O USKLAJEVANJU PREDLOGA ZBIRANJA PODATKOV IN POVEZOVANJA BAZ PODATKOV O OBREMENJEVANJU VODA ZA NAMEN IZDELAVE EKONOMSKIH ANALIZ (UKREP 5ED, PU NUV) |
|  |  |
| ŠIFRA NALOGE: | I/1/1/1.4 |
|  |  |
| NAROČNIK: | MINISTRSTVO ZA KMETIJSTVO IN OKOLJE  Dunajska 22  1000 Ljubljana |
|  |  |
| IZVAJALEC: | INŠTITUT ZA VODE REPUBLIKE SLOVENIJE  Hajdrihova 28c  1000, Ljubljana |
|  |  |
| NOSILEC NALOGE: | Špela Petelin, univ. dipl. inž. grad. |
|  |  |
| AVTOR(JI): | Špela Petelin, univ. dipl. inž. grad.  Gregor Krajnc, univ. dipl. ekon. |
|  |  |
| SODELAVCI: |  |
|  |  |
| DIREKTOR IZVRS: | Jernej Prevc, univ. dipl. inž. grad.  (žig) |
|  |  |
| KRAJ IN DATUM: | LJUBLJANA, december 2012 |

KAZALO VSEBINE

[KAZALO VSEBINE I](#_Toc343088953)

[KAZALO PRILOG II](#_Toc343088954)

[1 UVOD 1](#_Toc343088955)

[2 POVEZOVANJE OKOLJSKIH, SOCIALNIH IN EKONOMSKIH PODATKOV 3](#_Toc343088956)

[3 PREDLOG ZA ZBIRANJE IN POVEZOVANJE BAZ PODATKOV 6](#_Toc343088957)

[3.1 Baze podatkov, potrebne za pripravo socio-ekonomskih analiz 6](#_Toc343088958)

[3.2 Uskladitev poimenovanj storitev, povezanih z obremenjevanjem voda (posebna raba voda) 7](#_Toc343088959)

[3.3 Podatki, potrebni za pripravo socio-ekonomskih analiz 8](#_Toc343088960)

[4 DEJAVNOSTI IzVRS ZA IZVEDBO UKREPA 5 ED IZ PU NUV 9](#_Toc343088961)

[4.1 Pripombe na osnutek Pravilnika o vodni knjigi 9](#_Toc343088962)

[4.2 Pripombe na osnutek Uredbe o okoljski dajatvi za onesnaževanje okolja zaradi odvajanja odpadnih voda 9](#_Toc343088963)

[4.3 Baza podatkov o okoljski dajatvi zaradi odvajanja odpadnih voda CURS 10](#_Toc343088964)

[4.4 Usklajevanje načina zbiranja podatkov z ARSO 10](#_Toc343088965)

[4.5 Sodelovanje s SURS 11](#_Toc343088966)

[4.6 Usklajevanje načina zbiranja podatkov z MKO 11](#_Toc343088967)

[5 SKLEPI 12](#_Toc343088968)

[6 UPORABLJENA LITERATURA 13](#_Toc343088969)

[7 PRILOGE 15](#_Toc343088970)

KAZALO PRILOG

PRILOGA I Dopolnilni ukrep 5ED - Prilagoditev zbiranja podatkov in povezovanja baz podatkov o obremenjevanju voda za namen izdelave ekonomskih analiz

PRILOGA II Poročilo s sestanka ekspertne skupine projekta »Elaboration of physical water balances at sub-catchment level with monthly resolution, for developing water accounts based on UN SEEA-W methodology«

PRILOGA III Različno poimenovanje storitev povezanih z obremenjevanjem voda v različnih bazah podatkov glede na veljavne predpise

PRILOGA IV Preglednica s potrebnimi podatki in bazami podatkov za pripravo ekonomskih analiz NUV

PRILOGA V Dopis SURS:»Vključitev IzVRS v delovno skupino za vode«

PRILOGA VI Pripombe na osnutek Pravilnika o vodni knjigi

PRILOGA VII Pripombe na osnutek Uredbe o okoljski dajatvi

PRILOGA VIII Zapisnik delovnega srečanja na temo pripomb IzVRS na osnutek Uredbe o okoljski dajatvi za onesnaževanje okolja zaradi odvajanja odpadnih voda

PRILOGA IX Dopis CURS:»Izvedba Programa ukrepov Načrta upravljanja voda za vodni območji Donave in Jadranskega morja skladno z uredbo (Ur.l. RS, št 61/2011, 49/2012)«

PRILOGA X Dopis ARSO:»Izvedba Programa ukrepov Načrta upravljanja voda za vodni območji Donave in Jadranskega morja skladno z uredbo (Ur.l. RS, št. 61/2011, 49/2012)« z dne 27.9.2012

PRILOGA XI Zapisnik delovnega srečanja na temo izvedbe ukrepa 5ED iz Programa ukrepov Načrta upravljanja voda

PRILOGA XII Dopis ARSO:«Vprašanja in pripombe glede tabele za vodno statistiko«

PRILOGA XIII Dopis ARSO:«Izvedba Programa ukrepov Načrta upravljanja voda za vodni območji Donave in Jadranskega morja skladno z uredbo (Ur.l. RS, št 61/2011, 49/2012)« datiran dne 29.11.2012

PRILOGA XIV Dopis MKO: »Izvedba Programa ukrepov Načrta upravljanja voda za vodni območji Donave in Jadranskega morja skladno z uredbo (Ur.l. RS, št 61/2011, 49/2012)«

OKRAJŠAVE IN SIMBOLI

Legenda:

|  |  |
| --- | --- |
| CURS | Carinska uprava RS |
| EO | Enota obremenitve |
| ESEA | European Strategy for Environmental Accounting ali Evropska Strategija za Okoljsko Računovodstvo |
| EU | Evropska unija |
| IT | Internetna tehnologija |
| MF | Ministrstvo za finance |
| MKO | Ministrstvo za kmetijstvo in okolje |
| NAMEA | »National Accounting Matrix with Environmental Accounts« ali Matrika nacionalnih računov, ki vključuje okoljske račune |
| NUV | Načrt upravljanja voda za vodni območji Donave in Jadranskega morja |
| OECD | »Organisation for Economic Co-operation and Development« ali Organizacija za gospodarsko sodelovanje in razvoj |
| PU NUV | Program ukrepov načrta upravljanja voda za vodni območji Donave in Jadranskega morja |
| RS | Republika Slovenija |
| SEEA | »System of integrated Enviromental-Economic Accounts« ali Sistem integriranega okoljsko-ekonomskega računovodstva |
| SEEA W | »System of Environmental-Economic Accounting for Water« ali Sistem okoljsko-ekonomskega računovodstva za vode |
| SKD | Standardna klasifikacija dejavnosti |
| SNA | Sistem nacionalnih računov |
| SURS | Statistični urad RS |
| ZN | Združeni Narodi |

# UVOD

Z ukrepom 5ED je predvidena ureditev zbiranja podatkov o rabi vode, naplavin in vodnih zemljišč in podatkov o plačilih za rabo vode, naplavin in vodnih zemljišč ter podatkov o odvajanju industrijske in komunalne odpadne vode in podatkov o plačilu okoljske dajatve za onesnaževanje okolja zaradi odvajanja odpadnih voda na način, da bodo podatki uporabni za izdelavo ekonomskih analiz, ki so predpisane z Zakonom o vodah (Ur. l. RS, št. 67/2002, 110/2002-ZGO-1, 2/2004-ZZdrI-A, 41/2004-ZVO-1, 57/2008, 57/2012) in z Uredbo o podrobnejši vsebini in načinu priprave načrta upravljanja voda (Ur. l. RS, št. 26/2006, 5/2009). Pripravo ekonomskih analiz in s tem tudi potrebe po podatkih podrobneje določajo smernice Evropske Komisije »Common Implementation Strategy for the Water Framework Directive (2000/60/EC) Guidance document no.1 Economics and the environment«.

Pri izdelavi Ekonomske analize obremenjevanja voda prvega Načrta upravljanja voda za vodni območji Donave in Jadranskega morja (v nadaljevanju NUV) je bilo ugotovljeno, da:

* podatkovne baze, povezane z upravljanjem voda, vodijo različni upravljavci,
* prihaja do neskladnih podatkov za isto vsebino iz različnih baz,
* je pridobivanje podatkov za potrebe ekonomske analize neustrezno,
* podatki, potrebni za določene vsebine ekonomske analize, niso na razpolago in
* nekatere pomembne baze med seboj niso povezljive.

Da bi v prihodnje zagotovili potrebne podatke za ekonomske vsebine upravljanja voda, je bil v Program ukrepov Načrta upravljanja voda za vodni območji Donave in Jadranskega morja (PU NUV) vključen ukrep 5 ED »Prilagoditev zbiranja podatkov in povezovanja baz podatkov o obremenjevanju voda za namen izdelave ekonomskih analiz« (PRILOGA I). Program ukrepov je bil sprejet s sklepom Vlade RS št. 35500-4/2011/5, z dne 28. 7. 2011.

Z ukrepom 5ED se predvideva zbiranje podatkov na način, da bo znana lokacija obremenjevanja voda in jo bo možno povezati s plačili za obremenjevanje voda ter, da bo znana ne samo glavna dejavnost (po Standardni klasifikaciji dejavnosti, v nadaljevanju po SKD) zavezancev za plačilo dajatev za obremenjevanje voda, ampak tudi dejavnost po SKD zavezanca, ki povzroča obremenitev na posamezno lokacijo obremenitve.

Izvedba 5ED bo zagotovila tudi povezljivost baz. Pred tem bo treba poenotiti poimenovanje storitev, povezanih z obremenjevanjem voda v različnih predpisih.

Prilagoditev zbiranja podatkov in povezovanja baz podatkov o obremenjevanju mora omogočiti podatke, ki so potrebni za:

* ekonomsko analizo obremenjevanja voda (kazalniki po sektorjih dejavnosti),
* potrebe Statističnega urada Republike Slovenije (v nadaljevanju SURS) (okoljski računi in drugo),
* izdelavo strokovnih podlag za zagotovitev popolnega povračila okoljskih stroškov in stroškov vode kot naravnega vira (ukrep 3ED »[Zagotovitev popolnega povračila okoljskih stroškov in stroškov vode kot naravnega vira](http://www.izvrs.si/pregledovalnik_vtpv/pregledovalnik_vtpv.php?pregled=dopolnilni)«).

Le s prilagoditvijo zbiranja podatkov in z zagotavljanjem povezljivosti baz podatkov o obremenjevanju voda bo možno analizirati povezavo med stanjem voda, obremenitvami, plačili za obremenjevanje voda ter družbenimi in gospodarskimi koristmi dejavnosti, ki povzročajo obremenitve. Dopolnitev načina zbiranja podatkov je potrebna za oceno okoljskih stroškov in stroškov vira in je predhodni pogoj za spremljanje učinkovitosti cenovne politike ter za morebitne nadaljnje spremembe na področju dajatev za obremenjevanje voda.

Z dopolnitvijo podatkovnih baz je treba zadostiti tudi potrebam po podatkih za ekonomske analize iz Direktive 2008/56/ES Evropskega Parlamenta in Sveta z dne 17. junija 2008 o določitvi okvira za ukrepe Skupnosti na področju politike morskega okolja in Direktive 2007/60/ES Evropskega Parlamenta in Sveta z dne 23. oktobra 2007 o oceni in obvladovanju poplavne ogroženosti.

Poleg zagotavljanja podatkov za izvedbo ekonomskih analiz se v zadnjem času pojavlja tudi naraščajoča potreba po združevanju vseh baz podatkov na področju upravljanja voda. Takšna aplikacija bi nadgradila Pregledovalnik podatkov za vodna telesa površinskih in podzemnih voda (NUV) in bi povezovala podatke iz vseh podatkovnih baz s področja upravljanja voda. Urejene in povezljive podatkovne baze so temelj za učinkovito upravljanje voda. S tem bi se olajšalo pridobivanje podatkov in pospešilo pripravo analiz.

# POVEZOVANJE OKOLJSKIH, SOCIALNIH IN EKONOMSKIH PODATKOV

Eden izmed načinov povezovanja okoljskih, socialnih in ekonomskih podatkov je sistem okoljsko-ekonomskih računov.

Okoljsko-ekonomski računi so pomemben vir podatkov, ki služijo v oporo okoljskim odločitvam, ponujajo sredstva za spremljanje vpliva gospodarstva na okolje in omogočajo lažjo analizo povezav med njima. Okoljsko-ekonomski računi prikazujejo, kako drug na drugega vplivajo gospodarski, gospodinjski in okoljski dejavniki. Okoljsko-ekonomski računi so satelitski računi nacionalnim računom in se delijo na fizične, monetarne in na račune sredstev. (Ur.l. RS, št. 691/2011; SURS, 2012a; SURS, 2012b)

Okvir sistema integriranega okoljsko-ekonomskega računovodstva (v nadaljevanju SEEA) se je razvijal v 90-ih letih. Z razvojem so pričeli Združeni Narodi in Organizacija za gospodarsko sodelovanje in razvoj (v nadaljevanju OECD), nadaljeval pa EUROSTAT. (SURS, 2012b; OECD, 2010)

Zaradi pomanjkljivosti sistema zbiranja podatkov ni bilo mogoče zagotoviti ustreznih povezav med okoljem in ekonomijo. Leta 2003 je bila sprejeta Evropska Strategija za Okoljsko Računovodstvo (ESEA 2003), ki je bila leta 2008 posodobljena. V Evropski strategiji je bila ugotovljena potreba po ustrezni pravni podlagi za ureditev teh povezav. Tako je bila leta 2011 sprejeta Uredba EU 691/211 Evropskega Parlamenta in Sveta z dne 6.6.2011 o evropskih okoljsko-ekonomskih računih (v nadaljevanju Uredba o okoljsko-ekonomskih računih). (SURS, 2012b; OECD, 2010)

V preambulah Uredbe o evropskih okoljsko-ekonomskih računih je navedeno, da je prepoznana potreba po dopolnitvi že obstoječih kazalnikov s podatki, ki bi vključevali tudi okoljske in družbene vidike, s čimer se omogoči bolj skladno in celovito oblikovanje politik. Ko bo sistem operativen, se bodo okoljsko-ekonomski računi natančno uporabljali v vseh državah članicah in pri sprejemanju vseh tozadevnih odločitev EU kot ključna podlaga za ocene vpliva, akcijske načrte, zakonodajne predloge in druge pomembne rezultate ustreznih politik. (Ur.l. RS, št. 691/2011)

Skladno z uredbo so okoljsko-ekonomski računi organizirani v modulih. Trenutno je predpisano zbiranje podatkov za prvi modul, v nadaljnjem pa bodo dodani še dodatni sklopi modulov. Prvi sklop modulov zajema:

* modul za račune emisij v zrak
* modul za davke v zvezi z varstvom okolja po gospodarski dejavnosti in
* modul za račune snovnih tokov v celotnem gospodarstvu (EW-MFA). (Ur.l. RS, št. 691/2011; SURS, 2012b)

Na modul za davke v zvezi z varstvom okolja po gospodarski dejavnosti se nanaša pilotni projekt »Davki v zvezi z varstvom okolja«, ki poteka na SURS. V projektu so zajeti podatki o okoljski dajatvi za onesnaževanje okolja zaradi odvajanja odpadnih voda in vodnem povračilu, medtem ko plačilo za vodno pravico ni zajeto. Upoštevana je razdelitev na dejavnosti po SKD. Zajeti so podatki od leta 2008 do leta 2010. Podatki bodo objavljeni februarja 2013. Poleg tega se podatke o okoljskih davkih poroča tudi OECD. Podatke poroča Ministrstvo za finance (MF), a po drugačni metodologiji (podatki niso ločeni po dejavnostih). Tudi za modula za račune emisij v zrak in račune snovnih tokov v celotnem gospodarstvu na SURS potekata pilotna projekta. Računi snovnih tokov ne zajemajo podatkov o vodnih tokovih. (SURS, 2012b; SURS, 2012c)

V prihodnosti se predvideva še dopolnitev Uredbe o evropskih okoljsko-ekonomskih računih z 2. sklopom modulov (predvideno sprejetje v letu 2015, prvo poročanje leta 2017). Drugi sklop modulov zajema:

* račune izdatkov in prihodkov, povezanih z varstvom okolja (EPER – Environmental Protection Expenditure Accounts) (na SURS poteka pilotni projekt),
* sektor okoljskega blaga in storitev (EGSS – Environmental Goods and Services Sector) (na SURS poteka pilotni projekt) in
* energetske račune. (Ur.l. RS, št. 691/2011; SURS, 2012c; SURS, 2012d)

V 3. sklopu modulov bodo zagotovo tudi vodni računi (kvantitativni in kvalitativni), ki bodo vključevali:

* tabele ponudbe in porabe (snovni tokovi),
* vključenost vode v produkte,
* emisije v vodna telesa in
* porabo vode. (Ur.l. RS, št. 691/2011; SURS, 2012b)

Med preostalimi predvidenimi moduli so za področje ekonomskih analiz obremenjevanja voda zanimivi še naslednji moduli:

* z okoljem povezani transferji (subvencije),
* računi izkoriščanja naravnih virov in izdatkov za upravljanje (RUMEA – Resource Use and Management Expenditure Accounts),
* računi ekosistemskih storitev in
* računi snovnih zalog v celotnem gospodarstvu. (Ur.l. RS, št. 691/2011)

Statistični urad RS (v nadaljevanju SURS) poleg obveznega poročanja EUROSTATu po prijateljskem dogovoru že poroča o okoljskih davkih, gozdarskih računih, podatkih s skupnega vprašalnika EUROSTAT in OECD ter emisijah v zrak (NAMEA - National Accounting Matrix with Environmental Accounts). (SURS 2012b)

Okoljski podatki se zbirajo tudi po metodologiji NAMEA (Model matrike nacionalnih računov z vključitvijo okoljskih računov), ki omogoča prikaz medsebojnega delovanja ekonomije in okolja. S tem pristopom se poveže okoljske podatke z ekonomskimi podatki. Pristop temelji na uveljavljenem sistemu nacionalnih računov (SNA), kar pomeni, da so na tak način zbrani gospodarski in okoljski podatki mednarodno primerljivi. V Republiki Sloveniji je Statistični urad Republike Slovenije (v nadaljevanju SURS) do sedaj uvedel NAMEA sistem le za področje emisij v zrak. (IzVRS, 2012b)

Pri EUROSTAT-u se s pripravo vodnih računov ukvarja ekspertna skupina. Trenutno največji problem predstavljajo bazične vodne statistike, ki se poročajo prostovoljno z OECD/EUROSTAT “Joint Questionnaire” (JQ). Zbrani podatki nimajo zadostne pokritosti za račune zato je potrebno nadaljevati z razvijanjem OECD/Eurostat JQ, da bo pokritost podatkov zadovoljila potrebam vodnih računov. Strokovnjaki za vodne statistike in vodne račune razvijajo skupno poročevalsko orodje za vodne statistike in račune. Končni osnutek skupnega poročevalskega orodja naj bi bil pripravljen do konca leta 2012 in bo omogočal polnjenje tabel za vodne tokove med okoljem in ekonomijo ter tokove znotraj ekonomije, ter za tabele ponudbe in porabe (nacionalni računi). V letu 2013 bo potekalo prostovoljno testiranje, v letu 2014 pa naj bi se zaključil razvoj IT orodja in pričelo s poročanjem DIMESI (strokovno poročevalsko telo). (SURS, 2012b)

Na ukrep 5ED se veže tudi projekt Generalnega direktorata EU za okolje z naslovom »Elaboration of physical water balances at sub-catchment level with monthly resolution, for developing water accounts based on SEEA-W methodology«, s katerim se bo zagotovil enoten okvir za vodenje fizičnih vodnih računov, ki bo omogočal visoko geografsko, časovno in sektorsko natančnost in povezljivost z ekonomskimi kazalci in na tak način omogočil spremljanje izmenjav (interakcij) med okoljem, ekonomijo in ekonomskimi sektorji ter nacionalnimi računi. Poročilo s sestanka ekspertne skupine projekta z dne 7.9.2012 je v prilogi (PRILOGA II).

Na sestanku ekspertne skupine projekta »Elaboration of physical water balances at sub-catchment level with monthly resolution, for developing water accounts based on UN SEEA-W methodology (Sistem integriranega okoljsko-ekonomskega računovodstva za vode), je bilo predstavljeno, da se podatki o vodnih računih še vedno zbirajo na letni ravni, kar je predolgo časovno obdobje, saj lahko vodna bilanca močno niha glede na letni čas in padavine in količine odvzete vode. Zato projekt predvideva spremljanje EU vodnih računov na pod-porečje in na mesec natančno ter povezovanje vodnih bilanc z ekonomskimi kazalci na istem območju in v istem časovnem obdobju – po metodologiji SEEA W. Tak način bo omogočal vpogled v regionalno odvisnost v določenem časovnem obdobju, kar bo v pomoč pri snovanju politike EU. (Crouzet, 2012)

V te namene bi bilo potrebno zagotoviti, da bodo podatki o iztokih, odvzemih in drugi rabi ter podatki iz baze odmer in plačil vodnih povračil in plačil za vodno pravico merljivi z isto geografsko, časovno in sektorsko natančnostjo, kot predvideva projekt. Isto velja za baze podatkov o emisijskem monitoringu in baze podatkov o količinah odpadne vode.

Da bo vse bolj v ospredju prepletenost socialnih, ekonomskih in okoljskih vsebin je poudarjeno tudi v Srednjeročnem programu statističnih raziskovanj 2013 -2017 (Ur.l. RS, št. 79/2012). Izpopolnjevanje obstoječih in vzpostavitev novih modulov okoljsko-ekonomskih računov je eden izmed ciljev Srednjeročnega programa statističnih raziskovanj 2013 -2017 (Ur.l. RS, št. 79/2012) za sisteme računov na področju okoljske trajnosti. Doseganje tega cilja predvideva tudi zagotavljanje podatkov s področja voda, izdatkov za varstvo okolja in okoljskih davkov. V Srednjeročni program je vključen tudi cilj za Osnovne statistike za področje okolja, ki predvideva posodabljanje in prilagoditev vodnih statistik nacionalnim in mednarodnim zahtevam in namerava za ta namen okrepiti sodelovanje z drugimi akterji s področja voda, tudi z IzVRS. (SURS, 2012e)

Navedeno daje možnost, da se predlog o bolj visoki geografski, časovni in sektorski natančnosti (poročanje na pod-porečje in na mesec natančno) izvede.

# PREDLOG ZA ZBIRANJE IN POVEZOVANJE BAZ PODATKOV

V nadaljevanju je predstavljen predlog prilagoditve zbiranja podatkov in povezovanja baz podatkov o obremenjevanju voda za namene izdelave socio-ekonomskih analiz.

## Baze podatkov, potrebne za pripravo socio-ekonomskih analiz

Za pripravo ekonomskih analiz so potrebni predvsem podatki iz spodaj navedenih baz podatkov:

* evidenca o podeljenih vodnih pravicah in evidenca o izdanih vodnih soglasij (vodna knjiga) (ARSO),
* baza vodnih povračil (ARSO),
* baza plačil za vodno pravico (ARSO),
* baza podatkov o emisijskem monitoringu (ARSO),
* podatki o nerešenih vlogah za pridobitev vodnega dovoljenja (ARSO),
* baza podatkov o obračunih in plačilih okoljskih dajatev za onesnaževanje okolja zaradi odvajanja odpadnih voda (CURS),
* podatki o nerešenih vlogah za pridobitev koncesije (MKO – Direktorat za okolje, Sektor za vode),
* podatki o lastnih in prodajnih cenah izvajanja GJS varstva okolja (MKO – Direktorat za javne službe varstva okolja in investicije v okolje),
* baza podatkov o količinah odpadne vode iz javne kanalizacije (SURS),
* baze podatkov o izkoriščanju voda v industriji (SURS),
* baze podatkov o javnem vodovodu (SURS),
* baze podatkov o namakanju (SURS),
* baze podatkov o regionalnih nacionalnih računih (regionalni bruto domači proizvod, regionalna bruto dodana vrednost , regionalna zaposlenost (SURS),
* baze podatkov iz agregiranih letnih poročil (AJPES).

Pri pripravi ekonomskih analiz obremenjevanja voda gre za povezovanje okoljskih in ekonomskih podatkov. Pri tem je zelo pomembna povezljivost baz podatkov. Brez tega ni možno prikazati povezav med stanjem voda, obremenitvami, plačili za obremenjevanje voda ter družbenimi in gospodarskimi koristmi dejavnosti, ki povzročajo obremenitve.

Nujno potrebna je **povezljivost baz podatkov vodne knjige in baze podatkov o plačilih za vodno pravico ter baze podatkov o vodnih povračilih** (povezava med ID imetnika vodne pravice, ID zavezanca za plačilo vodne pravice in ID zavezanca za plačilo vodnega povračila). S tem bo omogočena primerjava med dovoljeno in poročano rabo voda. Tako bo možno oceniti količine rabljene vode oziroma izkoriščenost vodnih pravic. Slednje bi omogočilo opredelitev vodnih pravic, ki niso izkoriščene in ne ustvarjajo družbenih koristi, a hkrati morda preprečujejo pridobitev vodne pravice drugemu, ki bi posebno rabo voda izvajal in s tem tudi ustvarjal koristi za družbo in gospodarstvo.

Prav tako je potrebna **povezljivost podatkov emisijskega monitoringa (ARSO) in podatkov o plačilih okoljske dajatve (CURS)** (povezava med ID zavezanca za emisijski monitoring, ID iztoka in ID zavezanca za plačilo okoljske dajatve). Na tak način bo možno povezati podatke o plačilih dajatev z dejavnostmi, ki obremenjevanje povzročajo in z lokacijo obremenitev ter s tem s stanjem vodnih teles.

## Uskladitev poimenovanj storitev, povezanih z obremenjevanjem voda (posebna raba voda)

Težavo pri povezovanju baz podatkov predstavlja različno poimenovanje storitev, povezanih z obremenjevanjem voda (posebna raba vode) v različnih predpisih. Posledica tega je tudi različno poimenovanje storitev v različnih bazah podatkov, kar otežuje povezljivost baz podatkov.

Iz priloge (PRILOGA III) je razvidna primerjava med poimenovanjem vrst posebne rabe voda po Zakonu o vodah (Ur.l. RS, št. 67/2002, 110/2002-ZGO-1, 2/2004-ZZdrI-A, 41/2004-ZVO-1, 57/2008, 57/2012), Uredbi o vodnih povračilih (Ur.l.RS, št. 103/2002, 122/2007), Sklepu o določitvi cene za osnove vodnih povračil za rabo vode, naplavin in vodnih zemljišč za leto 2012 (Ur.l. RS, št. 104/2011), Pravilniku o vodni knjigi, (Ur.l. RS, št. 10/2012), trenutni vodni knjigi in po uredbah o koncesiji in sklepih o cenah osnov plačil za koncesijo.

Iz primerjave je razvidno, da posamezni predpisi ne zajemajo vseh vrst posebne rabe voda in da povezave med različnimi poimenovanji niso enoznačne. Niti dva izmed primerjanih predpisov nimata enake opredelitve vrst rabe voda.

V prihodnje bo nujno potrebno vzpostaviti **enoten seznam vrst rabe vode, naplavin in vodnih zemljišč**, da bodo združevanje baz podatkov in izdelava analiz podatkov sploh možni. Enoten seznam je potreben tudi za nadzor nad upoštevanjem predpisov. Zato je pri spremembah predpisov s področja voda v prihodnje potrebno upoštevati enotno poimenovanje storitev povezanih z obremenjevanjem voda.

Enoten seznam je potreben tudi zaradi poročevalskih obveznosti, ki jih ima RS do Evropske Komisije. V okviru poročanja NUV je treba Evropski Komisiji poročati vrste storitev, povezanih z obremenjevanjem voda tudi vrste posebne rabe voda in cene za posamezne storitve. Leta 2012 se je za vrste storitev, povezanih z obremenjevanjem voda (vrste posebne rabe voda) poročal seznam iz Uredbe o vodnih povračilih (Uradni list RS, št. 103/02, 122/07). Za vrste storitev, povezanih z obremenjevanjem voda, ki se nanašajo na onesnaževanje pa so se poročale dejavnosti za katere se plačuje okoljska dajatev za onesnaževanje okolja zaradi odvajanja odpadnih voda skladno s (sedaj ne več veljavno) Uredbo o okoljski dajatvi za onesnaževanje okolja zaradi odvajanja odpadnih voda (Uradni list RS, št. 104/09, 14/10).

## Podatki, potrebni za pripravo socio-ekonomskih analiz

Seznam glavnih podatkov in baz podatkov, ki so potrebni za pripravo ekonomskih analiz NUV je v preglednici v prilogi (PRILOGA IV). Seznam zajema pregled glavnih podatkov z decembra 2012 in zajema še dodatne podatke, poleg tistih, katerih vključitev je IzVRS predlagal v pripombah na osnutek Pravilnika o vodni knjigi. Možno je, da se bo v prihodnosti seznam podatkov še dopolnjeval oziroma bo dodana še kakšna druga baza podatkov, če se bo izkazalo, da je za pripravo analiz to potrebno.

V prihodnosti je treba zbiranje podatkov urediti na način, da bo:

* **lokacijo** (koordinate) posameznih obremenitev (iztok, odvzem, druga raba,...) možno povezati s plačili za obremenjevanje voda (sedaj je možna povezava plačila s sedežem zavezanca za plačilo dajatev) ter bo
* znana ne samo glavna dejavnost (po SKD) zavezancev za plačilo dajatev za obremenjevanje voda, ampak **tudi dejavnost (po SKD) zavezanca, ki povzroča obremenitev** na posamezni lokaciji obremenitve.

Tudi na 8. seji Statističnega sosveta za statistiko naravnih virov in okolja, leta 2011 je bil podan predlog, da bi MOP (sedaj MKO), SURS in MF skušali doreči sledenje določenih nevarnih snovi od proizvodnje do končnega porabnika. In ne samo tako, kot so podatki o plačilih dajatev urejeni sedaj, ko so vezani na zavezanca in ne na mesto nastanka obremenitve. (SURS, 2012c)

# DEJAVNOSTI IzVRS ZA IZVEDBO UKREPA 5 ED IZ PU NUV

V letu 2011 je bil pripravljen predlog o načinu zbiranja podatkov o rabi vode, naplavin in vodnih zemljišč in o plačilih za rabo vode, naplavin in vodnih zemljišč, ki bi bil primeren za izdelavo ekonomskih analiz. Skladno z zahtevami ukrepa 5 ED po prilagoditvi zbiranja podatkov so bile podane pripombe na osnutek Pravilnika o vodni knjigi in na osnutek Uredbe o okoljski dajatvi za onesnaževanje okolja zaradi odvajanja odpadnih voda.

V letu 2012 so potekala usklajevanja glede priprave Uredbe o okoljski dajatvi za onesnaževanje okolja zaradi odvajanja odpadnih voda in usklajevanja glede podatkovnih baz z ARSO. IzVRS je na CURS, ARSO, in MKO naslovil dopise s potrebami po dopolnitvah in povezovanju baz podatkov o obremenjevanju voda za namen izdelave ekonomskih analiz skladno z ukrepom 5ED (PRILOGA IX, XIII, XIV). Na SURS je IzVRS naslovil dopis s prošnjo za vključitev IzVRS v delovno skupino za vode (PRILOGA V). Podrobneje v spodnjih poglavjih.

## Pripombe na osnutek Pravilnika o vodni knjigi

V letu 2011 je IzVRS podal pripombe na osnutek Pravilnika o vodni knjigi (PRILOGA VI). Glavna pripomba na osnutek Pravilnika o vodni knjigi je bila, da mora biti zbiranje podatkov v vodni knjigi urejeno tudi v skladu z dopolnilnim ukrepom 5 ED iz NUV. Opozorili smo tudi na neskladje pri poimenovanju storitev, povezanih z obremenjevanjem voda.

Pripombe, razen sprememb poimenovanj vrst rabe (storitev, povezanih z obremenjevanjem voda) niso bile upoštevane. Pojasnil nismo dobili. Tako sprejeti Pravilnik o vodni knjigi (Ur.l.RS, št. 10/2012) ni skladen z ukrepom 5ED iz PU NUV (sklep Vlade RS št. 35500-4/2011/5; Ur.l. RS, št. 61/2011, 49/2012).

## Pripombe na osnutek Uredbe o okoljski dajatvi za onesnaževanje okolja zaradi odvajanja odpadnih voda

V letu 2011 smo na IzVRS pripravili pripombe na osnutek Uredbe o okoljski dajatvi za onesnaževanje okolja zaradi odvajanja odpadnih voda (PRILOGA VII).

V letu 2012 smo se sestali z go. Natašo Vodopivec, ki je na MKO pripravljala uredbo in še enkrat preverili skladnost sprememb Uredbe o okoljski dajatvi za onesnaževanje okolja zaradi odvajanja odpadnih voda s PU NUV (zapisnik v prilogi: PRILOGA VIII). Ugotovili smo, da se spremembe, ki jih je IzVRS predlagal glede zbiranja podatkov o onesnaževanju okolja zaradi odvajanja odpadnih voda in plačilih za onesnaževanje nanašajo na bazo podatkov o emisijskem monitoringu, ki jo vodi ARSO. Gre predvsem za podatke o lokaciji posameznega iztoka, občine sedeža zavezancev in dejavnosti zavezanca.

Da bi se seznanili z načinom zbiranja podatkov je bila dne 16.5.2012 organizirana predstavitev baze podatkov o emisijskem monitoringu. Ugotovljeno je bilo naslednje:

* podatki o iztokih so geolocirani,
* za vsak iztok je prikazan izračun Enote obremenitve (v nadaljevanju EO),
* dejavnost (SKD) je podana na zavezanca natančno (ne na iztok) glede na poročano šifro dejavnosti zavezanca in dejavnost (SKD), ki jo določijo strokovnjaki na ARSO – prevladujoča dejavnost izmed dejavnosti za katere je podjetje registrirano, ki po oceni ARSO povzroča onesnaževanje,
* podatke o količinah odpadne vode zbira SURS (ARSO zbira podatke le za iztoke s preseženimi vrednostmi),
* EO niso najboljši kazalec o tem, koliko dejavnost obremenjuje vode (EO se izračunajo na način, predpisan v Uredbi o okoljski dajatvi za onesnaževanje okolja zaradi odvajanja odpadnih voda (Ur.l. RS, št. 80/2012) in to samo za koncentracije snovi iz uredbe, onesnaževanje s snovjo, ki je v uredbi ni, se ne odraža v EO),
* preseganje dovoljenih vrednosti je razvidno iz enot emisije in ne iz EO in
* EO tudi niso odvisne od samočistilne sposobnosti vodotoka.

Ugotovljeno je bilo, da spremembe baze niso potrebne. Je pa v prihodnosti potrebno bazo podatkov o emisijskem monitoringu povezati s podatkovno bazo o obračunu in plačilih okoljske dajatve, ki jo vodi CURS.

## Baza podatkov o okoljski dajatvi zaradi odvajanja odpadnih voda CURS

30. 10. 2012 je CURS v okviru poročanja o izvajanju Programa ukrepov upravljanja voda 2011-2012 na MKO posredoval podatke o okoljski dajatvi za onesnaževanje okolja zaradi odvajanja odpadnih voda. CURS je posredoval podatke iz obračunov in sprememb obračunov okoljske dajatve za industrijsko odpadno vodo in podatke iz poračunov okoljske dajatve za komunalno odpadno vodo ločeno za vsako občino posebej.

IzVRS je dne 30.11.2012 na CURS naslovil dopis z opredeljenimi potrebami po dopolnitvah in povezljivosti baz podatkov za izdelavo ekonomskih analiz (PRILOGA IX).

## Usklajevanje načina zbiranja podatkov z ARSO

V letu 2012 je v okviru pilotnega projekta SURS »Revizija vodnih statistik s posebnim poudarkom na pregledu administrativnih virov podatkov o vodah« potekalo usklajevanje baz podatkov med SURS in MKO. Namen projekta je poiskati nove vire podatkov zaradi zmanjševanja obremenjevanja poročevalskih enot ter posodobitev in uskladitev obstoječih SURS-ovih vprašalnikov z nacionalnimi in mednarodnimi zahtevami. Projekt bo potekal do decembra 2012. V projekt so vključena področja podatkov Oskrba s pitno vodo, Javna kanalizacija, Namakanje ter Izkoriščanje voda v rudarstvu, predelovalnih dejavnostih, oskrbi z električno energijo in oskrbi z vodo. (SURS, 2012c)

Ko smo na IzVRS izvedeli, da med ARSO in SURS poteka usklajevanje podatkovnih baz, med drugim je v letu 2012 potekalo tudi popisovanje podatkovnih tokov, smo prosili za vključitev strokovnjakov IzVRS v usklajevanja, ki potekajo na temo zbiranja in povezovanja baz podatkov o vodah zaradi zagotavljanja skladnosti načina zbiranja podatkov s 5ED iz PU NUV (PRILOGA X).

3.10.2012 je bil na ARSO organiziran sestanek na temo izvedbe ukrepa 5ED iz Programa ukrepov Načrta upravljanja voda (PRILOGA XI). Skladno z dogovorjenim je IzVRS na ARSO posredoval pripombe na preglednico z opisom podatkovnih tokov med SURS in ARSO s področja voda (PRILOGA XII). Dne 30.11.2012 je IzVRS posredoval ARSO tudi dopis s potrebami po dopolnitvah in povezovanju baz podatkov o obremenjevanju voda za namen izdelave ekonomskih analiz ter z navedbo kontaktne osebe zadolženo za vodne račune, okoljske račune in sodelovanje s SURS. (PRILOGA XIII).

## Sodelovanje s SURS

26.11.2012 je bila na ARSO organizirana predstavitev okoljsko-ekonomskih računov, ki jih pripravlja SURS. Predstavljeni so bili tudi vodni računi. Na tej predstavitvi je IzVRS na kratko predstavil dosedanje delo na področju povezovanja ekonomskih in okoljskih podatkov za pripravo Ekonomske analize obremenjevanja voda in potrebe za izvedbo ukrepa 5ED.

Na predstavitvi okoljskih računov strokovnjakov s SURS, ki je bila 26. 11.2012 na Agenciji RS za okolje smo bili seznanjeni z namero, da se v letu 2013 ponovno aktivira skupna delovna skupina za področje voda. Pobudo za reaktivacijo delovne skupine za vode je bila podana tudi na 9. seji Statističnega sosveta za statistiko naravnih virov in okolja z dne 25.10.2012.

Da bi zagotovili uporabnost vodnih računov za pripravo ekonomskih analiz za NUV je IzVRS dne 30.11.2012 na SURS naslovil dopis s prošnjo za vključitev IzVRS v delovno skupino za vode (PRILOGA V).

## Usklajevanje načina zbiranja podatkov z MKO

Dne 30.11.2012 je IzVRS na Ministrstvo za kmetijstvo in okolje (v nadaljevanju MKO), Sektor za vode naslovil dopis s potrebami po dopolnitvah in povezovanju baz podatkov o obremenjevanju voda za namen izdelave ekonomskih analiz (PRILOGA XIV). V dopisu je bila izpostavljena težava s poimenovanjem storitev, povezanih z obremenjevanjem voda v različnih predpisih. Posledica tega je tudi različno poimenovanje storitev v različnih bazah podatkov, kar otežuje povezljivost baz podatkov. **Za zagotavljanje ustreznosti podatkovnih baz je pri spremembah predpisov s področja voda v prihodnje potrebno zagotoviti enotno poimenovanje storitev povezanih z obremenjevanjem voda.**

# SKLEPI

Povezovanje okoljskih in ekonomskih podatkov poteka že dlje časa z različnimi metodami na različnih nivojih (Združeni Narodi, OECD, Evropska Komisija, EUROSTAT). Prav tako poteka povezovanje okoljskih in ekonomskih podatkov za področje voda tudi v RS. SURS pripravlja zbiranje podatkov skladno z zahtevami Uredbe o okoljsko-ekonomskih računih, pri čemer bo za pripravo ekonomskih analiz na področju upravljanja voda pomemben predvsem modul vodnih računov. Zanimivi bodo tudi modul za davke v zvezi z varstvom okolja po gospodarski dejavnosti, z okoljem povezani transferji (subvencije), računi izkoriščanja naravnih virov in izdatkov za upravljanje, računi ekosistemskih storitev in računi snovnih zalog v celotnem gospodarstvu. Med SURS in ARSO poteka tudi usklajevanje baz podatkov s področja voda (projekt »Revizija vodnih statistik s posebnim poudarkom na pregledu administrativnih virov podatkov o vodah«).

Dobra metodologija povezave baz bo omogočila kakovostno izdelavo ekonomskih analiz obremenjevanja voda skladno z evropsko in slovensko zakonodajo, zato je ključno, da se **pripravljavci analiz vključijo v oblikovanje konceptov zbiranja in povezovanja podatkov**. S tem namenom je IzVRS poslal dopisa na ARSO in SURS (PRILOGA X in PRILOGA V).

Pripravljen je bil **nabor podatkov in baz podatkov**, ki so ključni za izdelavo ekonomskih analiz obremenjevanja voda in za potrebe poročanja RS Evropski Komisiji (PRILOGA IV). IzVRS je nosilcem baz podatkov predstavil svoje potrebe bodisi na sestankih in/ali s poslanimi dopisi (glej PRILOGE IX, XIII, XIV).

Za pripravo ekonomskih analiz je potrebna tudi **povezljivost** med bazami podatkov. Eden izmed vzrokov nezmožnosti vzpostavitve povezljivosti baz podatkov je med drugim tudi poimenovanje storitev, povezanih z obremenjevanjem voda. Poimenovanja storitev, povezanih z obremenjevanjem voda se v različnih predpisih razlikujejo in posledično se poimenovanja razlikujejo tudi med različnimi bazami, kar onemogoča povezave med podatki iz različnih baz. V prihodnje bo potrebno pri spremembah predpisov s področja voda zagotoviti **enotno poimenovanje storitev, povezanih z obremenjevanjem voda**.

S postopki za prilagoditev zbiranja podatkov in povezovanja baz podatkov o obremenjevanju voda za namen izdelave ekonomskih analiz smo na IzVRS pričeli že v letu 2012. Vendar je postopek usklajevanja baz podatkov zaradi velikega števila različnih nosilcev baz dolgotrajen in ga ni bilo mogoče izvesti do konca leta 2012, kot je bilo predvideno v ukrepu 5ED. Predlaga se nadaljevanje z izvedbo ukrepa 5ED v letu 2013.

Podobno, kot je povezovanje baz podatkov za ekonomske analize obremenjevanja voda predstavljeno v tem poročilu, bo treba v prihodnosti pripraviti tudi osnove za dopolnjevanje in povezovanje vseh baz podatkov s področja upravljanja voda. Saj se vedno pogosteje pojavljajo težnje po vzpostavitvi enovitega sistema, ki bi nudil podporo pri celotnem upravljanju voda in povezoval vse baze podatkov s področja upravljanja voda. Tak sistem bi omogočal hitrejšo pripravo analiz in s tem hitrejše odločanje. Dostopne, urejene in povezljive podatkovne baze so osnovni pogoj za učinkovito upravljanje voda.

# UPORABLJENA LITERATURA

Direktiva Evropskega parlamenta in Sveta 2000/60/EC z dne 23.oktobra 2000 o določitvi okvira za ukrepe Skupnosti na področju vodne politike (Vodna direktiva)

Direktiva 2008/56/ES Evropskega Parlamenta in Sveta z dne 17.junija 2008 o določitvi okvira za ukrepe Skupnosti na področju politike morskega okolja (Morska direktiva)

Direktiva 2007/60/ES Evropskega Parlamenta in Sveta, z dne 23.oktobra 2007 o oceni in obvladovanju poplavne ogroženosti (Poplavna direktiva)

IzVRS. (2012a). Poročilo s sestanka ekspertne skupine projekta »Elaboration of physical water balances at sub-catchment level with monthly resolution, for developing water accounts based on UN SEEA-W methodology« z dne 7.9.2012.

IzVRS. (2012b). Socio-ekonomska analiza uporabe morskih voda in poslabšanja morskega okolja, Inštitut za vode Republike Slovenije, Ljubljana, November 2012

NUV. (2011). Načrt upravljanja voda za vodni območji Donave in Jadranskega morja 2009-2015, Ministrstvo za okolje in prostor, Ljubljana, avgust 2011

OECD. (2010). Prezentacija Official European Water Statistics: State of Play and Future Challenges. Dostopno z: [www.oecd.org/tad/sustainableagriculture/45066755.pdf](http://www.oecd.org/tad/sustainableagriculture/45066755.pdf) [30.11.2012]

Crouzet, P. (2012). Predstavitev »Water assets accounts implementing at the EU level – Principles and methodology«, Bruselj. Sestanek ekspertne skupine dne 7.9.2012

Projekt »Elaboration of physical water balances at sub-catchment level with monthly resolution, for developing water accounts based on UN SEEA-W methodology, Bruselj. Poročilo o sestanku ekspertne skupine dne 7.9.2012

PU-NUV, 2011. Program upravljanja voda za obdobje 2011-2015, Ministrstvo za okolje in prostor, Ljubljana, avgust 2011 (PU NUV)

Sklep Vlade RS št. 35500-4/2011/5, z dne 28. 7. 2011

SURS. (2012a). Statistični dnevi Dostopno z: <http://www.stat.si/StatisticniDnevi/Docs/Radenci2011/Rutar_Vidic-Okoljsko-ekonomski_ra%C4%8Duni_in_EPEA-prispevek.pdf>. [30.11.2012]

SURS. (2012b). Predstavitev okoljsko-ekonomskih računov z dne 26.11.2012. Gradivo dostopno na: http://nfp-si.eionet.europa.eu:8980/Public/irc/eionet-circle/javna/library?l=/trainingsizobraevanja/okoljski\_racuni&vm=detailed&sb=Title

SURS. (2012c). Zapisnik z 8.seje Statističnega sosveta za statistiko naravnih virov in okolja

SURS. (2012d). Zapisnik z 9.seje Statističnega sosveta za statistiko naravnih virov in okolja.

SURS. (2012e). Srednjeročni program statističnih raziskovanj 2013-2017 (Ur.l. RS, št. 79/2012)

Uredba o okoljski dajatvi za onesnaževanje okolja zaradi odvajanja odpadnih voda (Ur.l. RS, št. 80/2012)

Uredba o podrobnejši vsebini in načinu priprave načrta upravljanja voda

(Ur.l. RS, št. 26/2006; Ur.l. RS, št. 5/2009)

Uredba (EU) št. 691/2011 Evropskega Parlamenta in Sveta z dne 6. julija 2011 o evropskih okoljsko-ekonomskih računih

Uredba o načrtu upravljanja voda za vodni območji Donave in Jadranskega morja (Ur.l. RS, št. 61/2012; 49/2012)

WATECO. (2003). Common Implementation Strategy for the Water Framework Directive (2000/60/EC) Guidance document no.1 Economics and the environment, European Communities, 2003. 270. str.

Zakon o vodah (Ur.l. št. 67/2002, 110/2002-ZGO-1, 2/2004-ZzdrI-A, 41/2004-ZVO-1, 57/2008, 57/2012)

# PRILOGE

PRILOGA I

Dopolnilni ukrep 5ED - Prilagoditev zbiranja podatkov in povezovanja baz podatkov o obremenjevanju voda za namen izdelave ekonomskih analiz

PRILOGA II

Poročilo s sestanka ekspertne skupine projekta »Elaboration of physical water balances at sub-catchment level with monthly resolution, for developing water accounts based on UN SEEA-W methodology«PRILOGA III

Različno poimenovanje storitev povezanih z obremenjevanjem voda v različnih bazah podatkov glede na veljavne predpise

PRILOGA IV

Preglednica s potrebnimi podatki in bazami podatkov za pripravo ekonomskih analiz NUV

PRILOGA V

Dopis SURS:»Vključitev IzVRS v delovno skupino za vode«

PRILOGA VI

Pripombe na osnutek Pravilnika o vodni knjigi

PRILOGA VII

Pripombe na osnutek Uredbe o okoljski dajatvi za onesnaževanje okolja zaradi odvajanja odpadnih voda

PRILOGA VIII

Zapisnik delovnega srečanja na temo pripomb IzVRS na osnutek Uredbe o okoljski dajatvi za onesnaževanje okolja zaradi odvajanja odpadnih voda

PRILOGA IX

Dopis CURS:»Izvedba Programa ukrepov Načrta upravljanja voda za vodni območji Donave in Jadranskega morja skladno z uredbo (Ur.l. RS, št 61/2011, 49/2012)«

PRILOGA X

Dopis ARSO:»Izvedba Programa ukrepov Načrta upravljanja voda za vodni območji Donave in Jadranskega morja skladno z uredbo (Ur.l. RS, št. 61/2011, 49/2012)« z dne 27.9.2012

PRILOGA XI

Zapisnik delovnega srečanja na temo izvedbe ukrepa 5ED iz Programa ukrepov Načrta upravljanja voda

PRILOGA XII

Dopis ARSO:«Vprašanja in pripombe glede tabele za vodno statistiko«

PRILOGA XIII

Dopis ARSO:«Izvedba Programa ukrepov Načrta upravljanja voda za vodni območji Donave in Jadranskega morja skladno z uredbo (Ur.l. RS, št 61/2011, 49/2012)« datiran dne 29.11.2012

PRILOGA XIV

Dopis MKO: »Izvedba Programa ukrepov Načrta upravljanja voda za vodni območji Donave in Jadranskega morja skladno z uredbo (Ur.l. RS, št 61/2011, 49/2012)«